กรุงเทพประกันไม่ยื้อ ลดเป้าอีกโตแค่3%
กรุงเทพประกันภัยยื้อไม่ไหว ปรับเป้าครั้งที่สอง เหลือโตไม่เกิน 3%
24 ก.ค. 2558

กรุงเทพประกันภัยยื้อไม่ไหว ปรับเป้าครั้งที่สอง เหลือโตไม่เกิน 3% 
นายชัย โสภณพนิช ประธานกรรมการและประธานคณะผู้บริหาร บริษัท กรุงเทพประกันภัย เปิดเผยว่า บริษัทได้ปรับเป้าการเติบโตในปีนี้ใหม่อีกครั้ง เหลือไม่เกิน 3% หลังจากต้นปีได้ปรับลดเป้าไปแล้วครั้งหนึ่ง เหลือการเติบโต 5% จากเดิมที่เคยตั้งไว้ถึง 10%
“ครึ่งปีแรกที่ผ่านมาเราทำเบี้ยได้ 7,900 ล้านบาท เติบโต 2.7% ส่วนใหญ่ได้เบี้ยเข้ามาในเดือน ม.ค.ที่ต่อเนื่องมาจากปลายปีก่อน และมีลูกค้ารายใหญ่ต่ออายุเบี้ยพอดี แต่หลังจากนั้นเดือน ก.พ.- มิ.ย. เบี้ยไม่เพิ่มขึ้นอีกเลย จึงคิดว่าครึ่งปีที่เหลือนี้คงไม่ได้อะไร เพราะดูภาวะเศรษฐกิจแล้วคงไม่มีอะไรดีขึ้น ปีนี้อย่างเก่งคงโตได้ไม่เกิน 3% ปัญหาต่อไป คือ แล้วปีหน้าจะตั้งเป้าเติบโตเท่าไหร่” นายชัย กล่าว
สำหรับครึ่งปีหลังจะเน้นรักษาฐานลูกค้าเก่าที่ต่ออายุเป็นหลัก และเน้นขายแบบประกันรถยนต์ที่ใช้เทคโนโลยีติดตามรถเทเลเมติกส์มากขึ้น รวมทั้งเตรียมเงินลงทุนใหม่อีก 500 ล้านบาท เพราะคาดว่า 2-3 เดือนนี้ ตลาดหุ้นไทยมีโอกาสแตะ 1,300 จุด เป็นโอกาสให้ลงทุนได้